CELEX: 32022R0111
Language: sk
Date: 2022-01-25 00:00:00
Title: Nariadenie Európskeho parlamentu a Rady (EÚ) 2022/111 z 25. januára 2022, ktorým sa mení nariadenie (EÚ) 2019/216, pokiaľ ide o colnú kvótu Únie na hovädzie vysokej kvality z Paraguaja

28.1.2022   
               
               
                  SK
               
               
                  Úradný vestník Európskej únie
               
               
                  L 19/1
               
            
         NARIADENIE EURÓPSKEHO PARLAMENTU A RADY (EÚ) 2022/111
         z 25. januára 2022,
         ktorým sa mení nariadenie (EÚ) 2019/216, pokiaľ ide o colnú kvótu Únie na hovädzie vysokej kvality z Paraguaja
         EURÓPSKY PARLAMENT A RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 2,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         konajúc v súlade s riadnym legislatívnym postupom (1),
         keďže:
         
                     (1)
                  
                  
                     Únia a Spojené kráľovstvo Veľkej Británie a Severného Írska (ďalej len „Spojené kráľovstvo“) po vystúpení Spojeného kráľovstva z Únie oznámili ostatným členom Svetovej obchodnej organizácie (ďalej len „WTO“), že ich súčasné úrovne prístupu na trhy zostanú zachované tak, že si Únia a Spojené kráľovstvo proporčne rozdelia colné kvóty Únie. Metodika uvedeného rozdelenia, ako aj nové objemy pre EÚ27, sú stanovené v nariadení Európskeho parlamentu a Rady (EÚ) 2019/216 (2).
                  
               
                     (2)
                  
                  
                     Colné kvóty Únie, ktoré nie sú súčasťou listiny koncesií a záväzkov Únie, by sa nemali proporčne rozdeľovať.
                  
               
                     (3)
                  
                  
                     Nariadením Rady (ES) č. 1149/2002 (3) sa pripustila colná dovozná kvóta v objeme 1 000 ton, vyjadrená v hmotnosti výrobkov, vysokokvalitného čerstvého, chladeného alebo zmrazeného hovädzieho mäsa. Napriek tomu, že daná colná kvóta nie je uvedená v listine WTO pre Úniu, bola nariadením (EÚ) 2019/216 nesprávne proporčne rozdelená, v dôsledku čoho sa znížil jej objem s uplatňovaním od 1. januára 2021. Preto by sa pôvodný objem danej colnej kvóty mal obnoviť.
                  
               
                     (4)
                  
                  
                     Nariadenie (EÚ) 2019/216 by sa preto malo zodpovedajúcim spôsobom zmeniť,
                  
               PRIJALI TOTO NARIADENIE:
         
            Článok 1
            V časti A prílohy k nariadeniu (EÚ) 2019/216 sa vypúšťa tento riadok:
            
               
                           „Mäso vysokej kvality z hovädzích zvierat, čerstvé, chladené alebo mrazené
                        
                        
                           t
                        
                        
                            
                        
                        
                           PAR
                        
                        
                           094455
                        
                        
                           71,1 %
                        
                        
                           711“
                        
                     
         
         
            Článok 2
            Toto nariadenie nadobúda účinnosť siedmym dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 25. januára 2022
            
               
                  Za Európsky parlament
               
               
                  predsedníčka
               
               R. METSOLA
            
            
               
                  Za Radu
               
               
                  predseda
               
               C. BEAUNE
            
         
         
            (1)  Pozícia Európskeho parlamentu zo 14. decembra 2021 (zatiaľ neuverejnená v úradnom vestníku) a rozhodnutie Rady z 11. januára 2022.
         
            (2)  Nariadenie Európskeho parlamentu a Rady (EÚ) 2019/216 z 30. januára 2019 o proporčnom rozdelení colných kvót uvedených v listine WTO pre Úniu po vystúpení Spojeného kráľovstva z Únie a o zmene nariadenia Rady (ES) č. 32/2000 (Ú. v. EÚ L 38, 8.2.2019, s. 1).
         
            (3)  Nariadenie Rady (ES) č. 1149/2002 z 27. júna 2002, ktorým sa pripúšťa autonómna colná kvóta na dovoz vysokokvalitného hovädzieho mäsa (Ú. v. ES L 170, 29.6.2002, s. 13).